Robert F. Kennedy Jr.

Robert Francis Kennedy juunior (sündinud 17. jaanuaril 1954 Washingtonis), tuntud ka initsiaalidega RFK Jr., on Ameerika poliitik, keskkonnajurist, autor, vaktsiinivastane aktivist ja vandenõuteoreetik. 13. veebruarist 2025 on ta Donald Trumpi valitsuse tervishoiu- ja teenindusminister.
Elulugu.
Noorus ja õpingud.
Ta on USA senaatori ja peaprokuröri Robert F. Kennedy ning Ethel Skakeli üheteistkümnest lapsest kolmas. Ta on president John F. Kennedy ja senaator Ted Kennedy vennapoeg. Ta kasvas üles Kennedyte peremõisates Hyannis Portis Massachusettsi osariigis ja Hickory Hillis McLeanis Virginias. Ta oli üheksa-aastane, kui tema onu USA president John F. Kennedy 1963. aastal mõrvati, ja 14-aastane, kui tema isa mõrvati 1968. aastal presidendiks kandideerides. Pärast isa surma alustas narkootikumide kuritarvitamisega, mis viis tema vahistamiseni Massachusettsi osariigis Barnstable'is kanepi omamise eest 16-aastaselt ja kahest internaatkoolist: Millbrookist ja Pomfretist väljaheitmiseni. Harvardis jätkas Kennedy katsetamist heroiini ja kokaiiniga, sageli koos oma venna Davidiga, saavutades maine, mida on kirjeldatud kui "piibutaja" ja "narkodiileri" oma. Ta on väitnud, et tema isa mõrvas CIA ja on kuulutanud tema isa mõrvas süüdi mõistetud Sirhan Sirhani süütuks. 2010. aastal diagnoositi tal ajus surnud paeluss, mille Kennedy oletas kohtu tunnistustes, et ta sai Lõuna-Aasias söödud toidust. Ta ütles, et paeluss neelas osa tema ajust ja põhjustas pikaajalist "ajuudu". Kuid sagedamini osutab tema perekond Kennedy 14-aastasele heroiinitarbimisele, mis algas siis, kui Kennedy oli 15-aastane ja lõppes alles 29-aastaselt. Ühes USA Rahvusliku Tervishoiuinstituudi raportis heroiini pikaajalise kuritarvitamise mõju kohta ja kus mainitakse Kennedyt, oletatakse, et pikaajaline tarvitamine võib muuta aju füsioloogiat, "luues pikaajalisi tasakaalustamatusi neuronaalsetes ja hormonaalsetes süsteemides, mida ei ole lihtne tagasi pöörata" ja "mis võib mõjutada otsustusvõimet, võimet reguleerida stressist tingitud käitumist ja reaktsioone." Ta hoidis oma majas öökulli ja kandis ülikoolilinnakus ringi liikudes kaasas elavat madu. Narkootikumide tarvitamise ja riskantse käitumise tõttu oli Bobby sageli tülis oma ema Etheliga, kes teda regulaarselt kodust välja viskas. Jackie Kennedy Onassis keelas oma lastel Johnil ja Caroline'il temaga vennastumise. 
1972. aasta juunis lõpetas Bostoni eeslinnas asuva Palfrey Street Schooli. 1976. aastal lõpetas Harvardi ülikooli Ameerika ajaloo ja kirjanduse alal. 1982. aastal omandas Virginia ülikooli õigusteaduskonnast doktorikraadi. 
1982. aastal vannutati Manhattani ringkonnaprokuröri abiks. Pärast New Yorgi advokatuuri eksami läbikukkumist astus ta juulis 1983 tagasi. 16. septembril 1983 süüdistati teda Lõuna-Dakotas Rapid Citys heroiini omamises. 1984. aasta veebruaris tunnistas ta end süüdi ühes heroiini omamise kuriteos ning talle määrati kaheaastane tingimisi vangistus ja üldkasulik töö. Katseaja tingimuste täitmiseks töötas Kennedy loodusvarade kaitsenõukogu (NRDC) vabatahtlikuna ja ta pidi regulaarselt osalema uimastiravi taastusravi istungitel. Ta väitis, et sellega lõppes tema 14-aastane heroiinitarbimine, mis tema sõnul algas 15-aastaselt. 1985. aastal võeti ta New Yorgi advokatuuri vastu.
Riverkeeper.
1984. aastal alustas ta vabatahtlikku tööd Hudsoni jõe Kalameeste Ühingus, mis 1986. aastal nimetati ümber "Riverkeeperiks" patrullpaadi järgi, mis oli ehitatud juriidilistest võitudest saadud arveldusrahaga. Pärast advokatuuri astumist 1985. aastal palkas "Riverkeeper" ta oma vanemadvokaadiks. Peagi sai tema tööandjaks ka Long Islandi saare keskkonnateemaga tegelev Long Island Soundkeeper. Kennedy juhtis idaranniku suudmealadel keskkonnakaitsega seotud kohtuasju. Ta kaebas omavalitsused ja tööstused, sealhulgas General Electricu, kohtusse, et lõpetada Hudsoni jõe reostamine ja puhastada pärandreostus. 1996. aastal aitas ta korraldada 1,2 miljardi dollari suurust New Yorgi veepiiri lepingut, mida New Yorgi elule pühendunud ajakiri "New York" tunnustas oma 27.11.1995 kaaneloos "The Kennedy Who Matters." Seda lepingu peetakse sidusrühmade konsensuse läbirääkimiste ja säästva arengu rahvusvaheliseks mudeliks.
Ta juhtis 34 aastat kestnud lahingut New Yorgis asunud Indian Pointi tuumaelektrijaama sulgemise nimel (tuumajaam suleti 2021). 2022. aastal, pärast tehase sulgemist, suurenes New Yorgi osariigi elektritootmise süsinikuheide 37%, võrreldes 2019. aastaga, enne sulgemise algust. Kennedy lahkus Riverkeeperist 2017. aastal. 
Pace'i keskkonnavaidluste kliinik.
1987. aastal asutas Kennedy Pace'i ülikooli õigusteaduskonnas keskkonnavaidluste kliiniku, kus ta oli kolm aastakümmet kliiniku juhtivadvokaat ja kaasdirektor ning õigusteaduse professor. Kennedy sai New Yorgi osariigi apellatsioonikohtult erikorralduse, mis lubas tema kümnel kliiniku üliõpilasel Kennedy ja tema kaasdirektori, professor Karl Coplani järelevalve all osariigi ja föderaalkohtus õiguspraktikat praktiseerida ja Hudsoni jõe reostajate vastu kohtuasju arendada. Kliiniku põhikohaga kliendid on "Riverkeeper" ja "Long Island Soundkeeper." 
Kliinik on kaevanud kohtusse kümneid munitsipaalreoveepuhastusfirmasid, et sundida neid täitma puhta vee seadust. 2004. aastal sundis Pace'i kohtuasi ExxonMobilit koristama kümneid miljoneid galloneid naftat vanade rafineerimistehase leketest Newtown Creekis Brooklynis.
Veehoidjate liit.
1999. aasta juunis, kui Riverkeeperi edu Hudsonil hakkas inspireerima Waterkeeperite (veehoidjad) loomist kogu Põhja-Ameerikas, kogunesid Kennedy ja mõnikümmend Riverkeeperit Southamptonis Long Islandil, et asutada Waterkeeper Alliance, mis on praegu 344 litsentseeritud Waterkeeperi programmi katusrühm 44 riigis. Allianss on pühendunud "ujutavate, kalastatavate ja joogikõlblike veeteede edendamisele kogu maailmas." Alliansi presidendiks valiti Kennedy (president 1999–2020). Kennedy juhtimisel käivitas Waterkeeper 2001. aastal kampaania "Puhas kivisüsi on surmav vale". Waterkeeper on pidanud võitlust ka looma- ja linnuvabrikute vastu, eelistades tootmist väikefarmides. Kennedy astus Waterkeeperi presidendiametist tagasi 2020. aasta novembris.
2000. aastal asutasid Kennedy ja keskkonnaadvokaat Kevin Madonna keskkonnaadvokaadibüroo Kennedy &amp; Madonna, LLP, et esindada erahagejaid saastajate vastu. 2007. aastal oli Kennedy üks kolmest finalistist, kes pälvis Public Justice'i Aasta Kohtujuristi auhinna. 2016. aastal sai Kennedy advokaadibüroo Morgan &amp; Morgan nõunikuks.
2016. aastal nimetas Kennedy tollase presidendikandidaadi Donald Trumpi toetajaid "sõjakateks idiootideks" ja andis mõista, et mõned neist on "otse natsid". Samuti on ta iseloomustanud Trumpi kui "kiusajat" ja "ohtu demokraatiale", võrreldes teda Adolf Hitleri ja George Wallace'iga.
Vaktsiinide vastasus ja vandenõuteooriad.
2015–2023 juhtis Laste Tervisekaitset (Children's Health Defense, kuni 2018. aastani World Mercury Project), vaktsiinivastast propageerimisrühma. Koroonapandeemia algusest peale levitas see rühmitus umbusaldust koroonavaktsiinide vastu. Käivitati Interneti-kanali ja filmistuudio. Lisaks uute USA filiaalide avamisele, tekkisid nüüd esindused Kanadas, Euroopas ja Austraalias. Vaktsineerimisvastaseid artikleid tõlgitakse prantsuse, saksa, itaalia ja hispaania keelde. Veebiliiklust analüüsiva digitaalse luureettevõtte Suchweb andmetel on Children’s Health Defense saanud üheks populaarsemaks alternatiiv- ja loodusmeditsiini saidiks maailmas, saavutades haripunkti ligi 4,7 miljoni külastusega kuus. Novembris 2001 andis Kennedy välja oma raamatu "Tõeline Anthony Fauci", kus süüdistab USA juhtivat nakkushaiguste arsti selles, et ta aitas korraldada "ajaloolist riigipööret lääne demokraatia vastu." Kennedy ütleb sageli, et hakkas vaktsiine uurima pärast seda, kui ema ütles talle, et ta uskus, et tema pojal tekkis vaktsiinis sisalduva elavhõbedaga kokkupuute tõttu autism. Teooria on põhjalikult ümber lükatud. World Mercury Project, mille 2014. aasta maksuavalduste tulu oli vaid 13 114 dollarit, tõi järgmisel aastal, kui sellega liitus Kennedy 467 443 dollarit tulu. 2020 oli aastatulu jõudnud 6,8 miljoni dollarini. 
2021. aasta veebruaris kustutati Kennedy Instagrami konto COVID-19 vaktsiinide kohta ümberlükatud väidete korduva jagamise tõttu. 2021. aasta märtsis tuvastas digitaalse vihkamise vastu võitlemise keskus, et Kennedy on üks 12 inimesest, kes vastutab kuni 65% vaktsiinivastase sisu eest Facebookis ja Twitteris.
29. augustil 2020 esines Kennedy esinejana Berliinis osaliselt vägivaldsel meeleavaldusel, kus populistlikud rühmitused kutsusid üles lõpetama COVID-19 põhjustatud piirangud.
Tema YouTube'i konto eemaldati 2021. aasta septembri lõpus, kuna rikkus ettevõtte uusi vaktsiinide valeinformatsiooni käsitlevaid eeskirju.
2023. aasta juulis toimunud privaatsel õhtusöögil salvestati Kennedy kõne, milles ta ütles: "On argument, et [COVID-19] on etniline sihtmärk", lisades: "COVID-19 on suunatud kaukaaslaste ja mustanahaliste ründamiseks. Inimesed, kes on kõige immuunsemad, on aškenazi juudid ja hiinlased ... me ei tea, kas see on sihilikult suunatud või mitte."
2024. aasta USA presidendivalimised.
2023. aasta 5. aprillil teatas ta, et kandideerib Demokraatliku Partei esindajana USA 2024. aasta presidendivalimistel. 9. oktoobril 2023 teatas, et asub läbi viima iseseisvat valimiskampaaniat. 23. augustil 2024 teatas ta, et katkestab oma presidendikampaania ja asub toetama Donald Trumpi. Kennedy nimetas sõnavabadust, sõda Ukrainas ja "sõda meie laste vastu" põhjustena, miks ta üritab "lahinguvälja osariikides" oma nime hääletussedelilt eemaldada. "Need on peamised põhjused, mis veensid mind Demokraatlikust Parteist lahkuma ja sõltumatuna kandideerima ning nüüd toetama president Trumpi." Samal päeval liitus Kennedy Trumpiga vabariiklaste Arizona meeleavaldusel, kus rahvas "Bobby! Bobby!" karjus. Aasta tagasi oleks mõned pidanud mõeldamatuks, et demokraatliku partei vaieldamatult kõige tunnustatuma perekonna liige teeb Trumpiga koostööd, et hoida demokraati Valgest Majast eemal. Viis Kennedy pereliiget tegid samal päeval avalduse, milles nimetasid tema toetust Trumpile "kurva loo kurvaks lõpuks" ja kordasid oma toetust Kamala Harrisele. "Meie venna Bobby otsus täna Trumpi toetada on väärtuste reetmine, mida meie isa ja meie pere kõige kallimaks peavad," seisis avalduses, mille tema õde Kerry Kennedy postitas X-i. 
14. novembril 2024 teatas Trump oma kavatsusest nimetada Kennedy USA tervishoiuministri ametikohale.
Vaated Ukraina-Venemaa sõjale.
Sõjatööstuse ja välismaiste sekkumiste vastane Kennedy oli kriitiline nii Iraagi sõja kui ka Ameerika toetuse suhtes Ukrainale Venemaa sissetungi puhul vastu. Ta mõistis hukka Venemaa sissetungi Ukrainasse, kuid nimetas Vene-Ukraina sõda "USA sõjaks Venemaa vastu" ja ütles, et sõja eesmärk oli "ohverdada Ukraina noor lill surma ja hävingu tapamajas neokonservatiivide geopoliitiliste ambitsioonide nimel." Ukrainal tuleks keelata NATO-ga liitumine. Presidendina kaalub ta Venemaa vastuvõtmist NATO-sse ja pingete leevendamist Hiinaga. 2014. aasta Ukraina revolutsioon oli USA rahastatud riigipöördekatse Ukraina valitsuse vastu ning Ukraina valitsus pani Donbassis toime metsikusi Vene elanikkonna vastu, väites ekslikult, et kõik aastatel 2014–2022 toimunud Donbassi sõja ohvrid (umbes 14 000) olid venelased. Ta ütles, et "Ukraina valitsus tappis süstemaatiliselt seal elavaid venelasi".
Tervishoiuminister.
9. detsembril 2024 saatsid 77 Nobeli auhinna laureaati avaliku kirja USA senatile, milles kutsutakse USA senatit üles lükkama tagasi Robert F. Kennedy kandidatuur tervishoiu- ja inimteenuste ministri kohale, väites, et ta ei sobi selleks ja seaks ametis olles Ameerika rahva tervise "ohtu". See on esimene kord, kui Nobeli auhinna laureaadid on ühinenud presidendi kabineti valimise vastu. Allakirjutanute hulka kuuluvad Victor Ambros ja Gary Ruvkun, kes võitsid 2024. aasta Nobeli füsioloogia- või meditsiiniauhinna oma mikroRNA avastamise eest.
9. jaanuaril 2025 anti USA senatile üle avalik kiri, millele oli allakirjutanud üle 17 000 arsti. Kirjas kutsutakse USA senatit üles lükkama tagasi Kennedy kandidatuur. Kirjas öeldakse, et ta on "ebakvalifitseeritud juhtima" ja "aktiivselt ohtlik". "See nimetamine on löök näkku igale tervishoiutöötajale, kes on kogu oma elu töötanud selle nimel, et kaitsta patsiente ennetatavate haiguste ja surmade eest," seisab kirjas. "Ameeriklased väärivad paremat. RFK Jr on aastakümneid tegelenud avalikkuse usalduse õõnestamisega vaktsiinide suhtes, levitades valeväiteid ja vandenõuteooriaid." Yale'i ülikooli epidemioloog Gregg Gonsalves ütles, et Kennedy panemine tervishoiuagentuuri etteotsa oleks nagu "NASA-t pandaks juhtima lamemaalane."
4. veebruaril 2025 hääletas senati rahanduskomisjon häältega 14:13, et edastada Kennedy kandidatuur senati täishääletusele. Otsustava hääle andis Bill Cassidy, kes algselt kõhkles, kuid ütles, et on saanud Trumpi administratsioonilt "tõsised kohustused" ja asepresident J. D. Vance'ilt "ausa nõu", vastutasuks Kennedy kandidatuuri toetamise eest. 13. veebruaril 2025 kinnitas USA senat häältega 52 poolt ja 48 vastu ta USA tervishoiuministriks. Ainus vabariiklane, kes hääletas Kennedy kinnitamise vastu oli ise lastehalvatust põdenud Mitch McConnell. 
Kohe järgmisel päeval 14. veebruaril 2025 koondas vastne minister pooled tunnustatud epidemioloogiaprogrammi «Haiguste detektiivid» liikmed. 1951. aastal loodud epidemioloogilise luure teenistus (EIS) on kaheaastane doktoriõppe järgne koolitusprogramm, mille liikmed on olnud haiguspuhangute uurimise eesliinil alates esimestest Ebola viiruse juhtumitest 1970. aastatel Aafrikas kuni esimeste koroona- (COVID-19) juhtumiteni USA-s. CBS Newsi andmetel koondati ligi 1300 töötajat. Kennedy ei ole varjanud oma põlgust nakkushaiguste uurimise vastu, soovitades hiljuti, et see tegevus tuleks kaheksaks aastaks täielikult peatada.